Apie simbolinių pavadinimų rašybą

Simboliniai pavadinimai yra daromi iš žodžių ar žodžių junginių, vartojamų perkeltine reikšme, pvz.: *UAB „Alkava“; lopšelis-darželis „Obelėlė“*. Jei simbolinį pavadinimą sudaro žodžių junginys, tik pirmasis pavadinimo žodis pradedamas didžiąja raide, kiti rašomi mažąja raide, pvz.: *UAB „Projektų ekspertai“; UAB „Reklamos arka“*. Prekių ir gaminių simboliniai pavadinimai taip pat yra išskiriami, pvz.: *sausainiai „Berželis“; rankų kremas „Margarita“; mineralinis vanduo „Vytautas“*.

Simbolinius pavadinimus galima išskirti keliais būdais: kabutėmis, spalva, kitokiu šriftu, raidžių dydžiu, pvz.: kremas **Margarita**; sausainiai *Drugelis*; akcija NEUŽMIRŠTUOLĖ.

Lietuviškos kabutės rašomos taip: (atidaromosios) „ “ (uždaromosios).

Parengta 2024 06 07